[pic] | COMISIA EUROPEANĂ |

Bruxelles, 27.4.2010

COM(2010)182 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (FEG/2010/000 TA 2010 - asistență tehnică la inițiativa Comisiei)

EXPUNERE DE MOTIVE

Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) (punctul 28), în limita unui plafon anual de 500 de milioane EUR, în plus față de rubricile bugetare corespunzătoare din cadrul financiar.

Normele aplicabile contribuțiilor FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

REZUMATUL CERERII ȘI AL ANALIZEI

Date-cheie:

Numărul de referință FEG FEG/2010/000

Comisia Europeană Asistența tehnică

Cheltuieli administrative: buget în EUR 1 110 000

% cheltuieli administrative (plafon: 0,35 %) 0,22 %

În conformitate cu articolul 8 alineatul (1) din Regulamentul (CE) nr. 1927/2006, 0,35% din suma maximă anuală destinată FEG poate fi alocată anual pentru asistența tehnică la inițiativa Comisiei.

Asistența tehnică care va fi finanțată și defalcarea costurilor estimative aferente

1. Contribuția se va folosi pentru a acoperi cheltuielile prevăzute la articolul 8 alineatele (1) și (4) și la articolul 9 alineatul (2) din Regulamentul (CE) nr. 1927/2006, după cum urmează.

2. Monitorizare : Comisia planifică o serie de studii paralele privind punerea în aplicare a cazurilor FEG în desfășurare. Studiile vor monitoriza punerea în aplicare, punctele forte și pe cele deficitare, reținând reușitele, selectând experiență pentru cazurile viitoare și asigurându-le evaluatorilor material de bază folositor. Primele zece studii vor fi lansate în 2010, costul fiecăruia fiind de aproximativ 25 000 EUR, ceea ce reprezintă un total de 250 000 EUR.

3. Informare : Site-ul internet al FEG, pe care Comisia trebuie să-l creeze și să-l administreze în conformitate cu articolul 9 alineatul (2) din Regulamentul (CE) nr. 1927/2006, va fi actualizat și extins cu regularitate, fiecare element nou fiind deopotrivă tradus în toate limbile UE. Dosarul de presă va fi tipărit, iar raportul anual al FEG va fi elaborat, tradus, tipărit și distribuit. Promovarea FEG și vizibilitatea sa vor fi îmbunătățite. De asemenea, diversele publicații și activități audio-vizuale ale Comisiei vor furniza informații privind FEG. Costurile aferente acestor posturi sunt estimate la 240 000 de EUR în 2010.

4. Crearea unei baze de cunoștințe : Pe baza unui contract de servicii estimat la 50 000 EUR, se va realiza un studiu destinat colectării datelor privind etapele cazurilor de disponibilizare și experiențele lucrătorilor atât în faza de concediere, cât și în cea de reîncadrare în muncă. Comisiei îi sunt necesare aceste studii pentru a îmbunătăți punerea în aplicare a Regulamentului (CE) nr. 1927/2006 în statele membre.

5. Asistență tehnică și administrativă : Grupul de experți al persoanelor de contact ale FEG[3], compus din 27 de membri, câte unul din fiecare stat membru, va organiza două reuniuni în 2010, în valoare fiecare de 35 000 EUR. Costul estimativ al celor două reuniuni se ridică la 70 000 EUR.

6. În plus, Comisia va organiza schimbul de bune practici între statele membre, permițând participanților cu experiență în punerea în aplicare a FEG să își creeze o rețea și să fie asistați de un expert care va pregăti documentația și rapoartele. În 2010, una dintre aceste reuniuni va fi consacrată schimbului de informații și de experiență cu auditorii din statele membre responsabili de auditurile privind FEG. Auditorii din statele membre au încă foarte puțină experiență în ceea ce privește FEG, având în vedere intervalul de timp până când cazurile sunt pregătite pentru audit și și-au exprimat în mod clar interesul de a avea ocazia de a face schimb de informații și experiență între ei și cu auditorii Comisiei. Costul estimativ al creării de rețele se ridică la 200 000 EUR.

7. Evaluare: Activitățile în vederea evaluării intermediare a FEG, prevăzute la articolul 17 alineatul (1) litera (a) din Regulamentul (CE) nr. 1927/2006 vor începe în 2010. Contractele-cadru de evaluare au fost aprobate prea târziu în 2009 pentru ca FEG să poată să-și înceapă activitatea anul trecut. Prin urmare, primele angajamente au fost amânate și vor fi în valoare de 300 000 EUR, astfel cum s-a prevăzut inițial.

Posturi | Număr estimat | Cost estimativ pe post (în EUR) | Costuri totale (în EUR) |

Monitorizare: punerea în aplicare a studiilor | 10 | 25 000 | 250 000 |

Activități de informare | Diverse | Diverse | 240 000 |

Crearea unei baze de cunoștințe | 1 | 50 000 | 50 000 |

Asistență tehnică și administrativă: reuniuni ale grupului de experți al persoanelor de contact ale FEG | 2 | 35 000 | 70 000 |

Asistență tehnică și administrativă: seminarii privind punerea în aplicare a EGF | 2 | 100 000 | 200 000 |

Evaluare | 1 | 300 000 | 300 000 |

Total costuri estimative | 1 110 000 |

Finanțare

8. Bugetul anual total disponibil pentru FEG este de 500 de milioane EUR. Articolul 8 alineatul (1) din Regulamentul (CE) nr. 1927/2006 prevede că 0,35 % din această sumă (și anume, 1 750 000 EUR) poate fi alocată pentru asistență tehnică la inițiativa Comisiei, în fiecare an. În prezent, întreaga sumă pentru 2010 rămâne disponibilă, nealocându-se încă nimic pentru asistența tehnică.

9. Contribuția propusă pentru asistența tehnică la inițiativa Comisiei în 2010 este de 1 110 000 EUR. Ca urmare a mobilizării acestei sume, un total de 640 000 EUR rămâne potențial disponibil pentru o etapă ulterioară în timpul anului, dacă este necesar.

10. Având în vedere cuantumul maxim care poate fi acordat din FEG, în conformitate cu articolul 8 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie alocată la rubrica 1a din cadrul financiar.

11. Prin prezentarea acestei propuneri de mobilizare a FEG, Comisia inițiază procedura simplificată de dialog trilateral, în conformitate cu punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea de a utiliza FEG și la suma solicitată. Comisia invită prima dintre cele două componente ale autorității bugetare care ajunge la un acord cu privire la proiectul de propunere de mobilizare, la nivelul politic corespunzător, să informeze cealaltă componentă, precum și Comisia, în legătură cu intențiile sale. În cazul în care una dintre cele două componente ale autorității bugetare nu este de acord cu acest proiect, se va organiza o reuniune formală de dialog trilateral.

12. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (FEG/2010/000 TA 2010 – asistență tehnică la inițiativa Comisiei)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[4], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[5], în special articolul 8 alineatul (2),

având în vedere propunerea Comisiei[6],

întrucât:

(1) Fondul european de ajustare la globalizare (FEG) a fost creat pentru a oferi un sprijin suplimentar lucrătorilor disponibilizați, afectați de consecințele schimbărilor structurale majore intervenite în structura comercială mondială, precum și pentru a le acorda asistență în procesul de reintegrare pe piața muncii.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) Regulamentul (CE) nr. 1927/2006 prevede că 0,35 % din suma maximă anuală poate fi alocată pentru asistență tehnică la inițiativa Comisiei, în fiecare an. Prin urmare, Comisia propune mobilizarea unei sume de 1 110 000 EUR.

(5) În consecință, FEG at trebui mobilizat pentru a asigura asistență tehnică, la inițiativa Comisiei.

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 1 110 000 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] http://ec.europa.eu/transparency/regexpert/detail.cfm?ref=2100

[4] JO C 139, 14.6.2006, p. 1.

[5] JO L 406, 30.12.2006, p. 1.

[6] JO C […], […], p. […].